beryll
Store norske leksikon,Realfag,Geologi,Mineraler,Silikatmineraler
Beryll, det vanligste berylliumholdige mineralet. Mineralet krystalliserer oftest i søyleformede krystaller med sekskantet tverrsnitt. Vanlig beryll er gul til grønn og uklar, men det finnes en rekke fargevarianter, og edle varieteter brukes som smykkesten. De vanligste er goshenitt (fargeløs til hvit), akvamarin (sjøgrønn til blå), heliodor (gul), smaragd (sterkt grønn), og morganitt (rosenrød).
Forekomst Beryll er et vanlig mineral på granittiske pegmatittganger og opptrer flere steder i Norge. Akvamarin er funnet i Iveland og på druser i granitt fra Hurumlandet, gul beryll er bl.a. kjent fra Evje og Nordland, grønn smaragd fra Minnesund i Eidsvoll, blekrød beryll fra Tørdal, og dypblå fra Svartisen-området og Drag i Tysfjord. Produksjon Beryll er et verdifullt råstoff for fremstilling av beryllium (Be), et viktig legeringsmetall. Verdensproduksjonen av beryll ligger omkring 5000 tonn i året. De største produsenter er Brasil og Russland. Ellers er mineralet bertranditt blitt en viktig berylliumkilde i USA.Enkeltkrystaller av beryll kan bli flere meter lange. Fra feltspatbrudd i Iveland er det kjent krystaller på 3–4 tonn. Tidligere hadde Norge en årsproduksjon på cirka 1 tonn i gjennomsnitt. Krystallstruktur Beryll er et beryllium-aluminiumsilikat, Be3Al2Si6O18. En analog forbindelse som inneholder scandium er også kjent i naturen, bazzitt, Be3(Sc,Al)2Si6O18.Beryllens krystallstruktur er bygd opp av Si6O18-ringer som består av seks SiO4-tetraedre, og ringene er sammenbundet av beryllium i 4-koordinasjon og aluminium i 6-koordinasjon. Ringene ligger rett over hverandre i c-aksens retning slik at det oppstår åpne kanaler i strukturen. Bl.a. litium (Li+), jern (Fe2+) og magnesium (Mg2+) kan gå inn i stedet for aluminium (Al3+). Den ladningsmessige ubalanse som derved oppstår kan kompenseres ved at det inngår ioner av alkalimetaller i de åpne kanalene (særlig natrium og cesium). Også vannmolekyler og gasser kan få plass i kanalene. Egenskaper Egenskap Verdi     Sammensetning silikat   Kjemisk formel Be3 Al2Si6O18    Hardhet 7½–8   Massetetthet 2,65–2,85 g/cm³    Krystallsystem heksagonalt Les mer i Store norske leksikon mineraler silikatmineraler Eksterne lenker mindat.org: Beryl